钦定古今图书集成/明伦汇编/官常典/第799卷 > 李世达
## 钦定古今图书集成/明伦汇编/官常典/第799卷 > 李世达

按《明外史》本传：“世达，字子成，泾阳人。嘉靖三十五年
进士。授户部主事，改吏部，历考功、文选郎中，与陆光
祖并为尚书所倚。隆庆初，丁曾祖忧，起右通政，历南
京太仆卿。万历二年，以右佥都御史巡抚山东，寻进
右副都御史，总理河道。未上，改抚浙江。旋移疾归，起
督漕运，兼巡抚凤阳。黄河南侵，淮安告惊，世达请修”
石堤捍城。宝应、氾光湖风涛险恶，岁漂溺，请开越河
杀水势。俱报可。迁南京兵部右侍郎。召改户部，复改
吏部，进左侍郎。擢南京吏部尚书，就改兵部，参赞机
务。俄召为刑部尚书。中官张德殴人死，世达请置于
理，刑科唐尧钦亦言之。德遂属吏大兴。知县王阶坐
挞乐舞生，下吏。帝密遣两校尉侦之，谳日为巡风主
事孙承荣所拒，校尉还奏。帝怒诘世达，世达言“侦伺
非大体”，承荣竟夺俸。东厂太监张鲸有罪，言官交劾，
帝曲贷之。世达执奏，帝乃屏黥于外。驸马都尉侯拱
宸仆毙平民，抵法，世达请并坐，拱宸乃革其任，命国
学肄礼。罪人焦文粲法不当死，帝怒，入之。会朝审，命
户部尚书宋𫄸主笔。世达言于𫄸，薄文粲罪，忤旨诘
问，复据法以对，帝卒不从。时帝燕居多暴怒，近侍屡
以非罪死。世达因灾异上书以讽。浙江饥，或请令罪
人出粟除罪，世达言：“法不可废，宁赦毋赎。赦则恩出
于上，法犹存；赎则力出于下，人滋玩。”识者韪之。改左
都御史。兵马指挥何价虐死三人，御史刘思瑜庇之。
世达劾奏。帝鑴思瑜秩，复劾罢御史韩介等数人。帝
深恶言官，下诏申饬，责以挟私报复。世达言：“效忠持
正者，语虽过激，心实无他。即或心未可知而言不可
废，并宜容纳。惟缄默依阿，然后加黜罚，则谠言日进，
邪说渐消。”报闻，廷臣请建储，多获谴。世达言：“列圣御
极，但有皇嗣，即行册立，未尝舍长以待嫡。其出讲多
在冲龄，无过时而废学者。且诸臣为国任事，直言触
忌，以为沽名而罪之，非所以劝直也。”帝皆不省。二十
一年，与吏部尚书孙鑨同主京察，斥政府私人殆尽。
考功郎中赵南星被劾贬官。世达力争之，反除南星
等名。遂求去，不许。其秋，吏部侍郎赵用贤以绝婚事
被讦，世达白其无罪。郎中杨应宿、郑材疏诋“世达”，遂
连章乞休去，归。七年卒。赠太子太保，谥“敏肃。”